УнэтIакIуэ телъыджэ
Мэлыжьыхьым и 22-м ди къэралым и щIыналъэ куэдым щагъэлъапIэ революционер, публицист, совет политикэ, къэрал лэжьакIуэ цIэрыIуэ, дунейпсо тхыдэм щыяпэу социалист къэралыр — СССР-р — къызэзыгъэпэща Ленин (Ульянов) Владимир къыщалъхуа махуэр.
Ар щыцIэрыIуэр ди деж и закъуэтэкъым. Абы и Iуэху бгъэдыхьэкIэхэмрэ гупсысэкIэмрэ щIыпIэ куэдым щызэлъащIысат. Лениным хуэдэ цIыху куэд дунейм тетакъым. Ар гъащIэм куууэ хэзыщIыкI еджагъэшхуэт, цIыхубэр дэзыхьэх псэлъакIуэт, къэрал лэжьакIуэ Iущт. Абы и фIэщ хъурт лэжьакIуэбэм къаруушхуэ зэракъуэлъыр. Ленин Владимир фIыуэ илъагъурт щIалэгъуалэр, псом хуэмыдэу и нэIэ тригъэтт сабийхэм.
Апхуэдэуи вождым гулъытэшхуэ хуищIырт пащтыхьым и зэманым хэкIуэдэж пэта лъэпкъ мащIэхэм. Къапщтэмэ, совет властым и лъэхъэнэм ди республикэм и ухуэныгъэр хуабжьу щIэхуэбжьауэ щытащ, IуэхущIапIэ ин куэд зэфIагъэуващ, IэщIагъэм куууэ хэзыщIыкI лэжьакIуэхэр диIэ хъуащ. А псори екIуу къэрал псом къыщызэзыгъэпэщыфу щыта Ленин цIыху хьэлэл псоми ящыгъупщэнукъым.
Куэд тетхыхьащ икIи тражыIыхьащ абы къэралыр екIуу зэрызэрихьэу щытамрэ и хьэл-щэн дахэхэмрэ. «Лениным и акъылыр сфIэтелъыджэщ… Иджыри къэс цIыхубэм и тхыдэм зыми щыхузэфIэкIакъым апхуэдэу цIыхухэр зытхьэкъуфын, хьэлэлу яхуэлэжьэфын. Абы и фэеплъыр лIэщIыгъуэхэм яхэгъуэщэжынукъым», — итхыгъащ франджы тхакIуэ цIэрыIуэ Роллан Ромен. «Лениным и акъылым къызэщIиубыдэрт дуней псор. Апхуэдэ цIыхухэр илъэсищэм зэ дунейм къытехьэу аращ», — щIигъужащ инджылыз политик Черчилль Уинстон.
Къэбарт Мирэ.
